Vrou spoor vreemdeling op wat haar ná slegte nuus vertroos
JY LEES NOU Vrou spoor vreemdeling op wat haar ná slegte nuus vertroos
Het jy al ’n oproep gekry wat jou hele lewe verander, maar daar was niemand naby wat jou op daardie swaar oomblik kon bystaan nie?
Dit het met die 31-jarige Angel Mott gebeur toe sy op “Swart Vrydag” (24 November) gaan inkopies doen. Angel wou net gou by die winkelsentrum in Mills Fleet Farm, Ankeney, Des Moines, vir haar twee Duitse herdershonde slaapmandjies gaan koop.
Terwyl ander geesdriftige kopers mekaar vertrap het om by afgemerkte toebehore en klere uit te kom, het haar foon gelui.
“Angle, my skat,” het die verpleegster aan die ander kant gesê, “jou ma is nounet oorlede”. Rose Danylchuck was maar 57 jaar oud.
“Dit het swart geword voor my,” onthou Angel. “Ek het daar in die winkel onbedaarlik begin huil. Ek het op die rak gaan sit en omtrent vyf minute lank gesnik.”
’n Vrou het by haar kom stilstaan en gevra wat fout is. Ander het weggekyk en verbygestorm na die volgende winskopie.
Hierdie vrou, wat Angel as ’n “mense-engel met pers strepe in haar hare” beskryf, het Angel vasgehou en saam met haar gehuil. Toe Angel kalmer was en weer orent kon kom, het die vrou saam met haar na die kasregisters gestap en mense gevra om haar voor hulle plek te gee. Almal het weggestaan.
In ’n dwaal het Angel na haar motor toe gestap en vergeet om die vrou se naam te vra. Sy het 20 minute in die motor gesit voor sy kon ry na die verpleegsentrum waar haar ma weens komplikasies ná ’n beroerte dood is.
Dit wil voorkom of Angel baie engele om haar het. Net ’n paar dae tevore het sy op haar Facebook-blad geskryf sy het by ’n winkelsentrum in Windsor Heights, Iowa, haar beursie met ’n paar honderd dollar daarin in ’n trollie vergeet. Sy het teruggejaag en ontdek iemand het dit ingehandig. “Ek was nog nooit so dankbaar om in Iowa te woon nie,” het sy geskryf.”
In die dae ná haar ma se dood het daardie onderskraging van die vreemdeling Angel steeds deurgedra en sy was vasbeslote om haar op te spoor. Sy het besluit om met behulp van die 63 000 lede van die openbare Facebook-groep I grew up in Iowa! haar te vind. Sy het die storie vertel:
Sara Ross het haar suster in die beskrywing op Facebook herken en laat weet: “Die vrou na wie jy soek, is my lieflike suster, Stephanie Uhlenberg,” het sy op Facebook geskryf.
Sy is 42 en het baie gevly gevoel dat Angel haar as iemand in haar 30’s beskou het.
Die volgende dag het die twee mekaar weer gesien en weer om die hals geval. “My hart het vir jou gebreek,” het Stephanie verduidelik. “Ek wou net weet jy is oukei.”
Bronne: freep.com, facebook.com/humankindvideos, msn.com, desmoinesregister.com